Diari Oficial de la Generalitat Valenciana


Sumari del DOGV 4676, del 23-01-2004 (2004/503)

RESOLUCIÓ de 12 de gener de 2004, del sotssecretari de la Conselleria d'Indústria, Comerç i Turisme, per la qual es disposa la publicació dels Estatuts del Consorci de gestió del Centre d'Artesania de la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2004/01/12/(2)/dof/vci/html**

### Dades del document

Número de DOGV
:   4676

Data del DOGV
:   23-01-2004

Secció del DOGV
:   I. DISPOSICIONS GENERALS

Número del document
:   2004/503


Data del document
:   12-01-2004

Organisme emissor
:   Conselleria d'Indústria, Comerç i Turisme

Tipus de document
:   Resolució

Anàlisi jurídica

 Descriptors 

:   * institució pública
    * artesanat
    * legislació
    * reglament intern
    * producció
    * artesà
    * organització administrativa
    * formació professional

RESOLUCIÓ de 12 de gener de 2004, del sotssecretari de la Conselleria d'Indústria, Comerç i Turisme, per la qual es disposa la publicació dels Estatuts del Consorci de gestió del Centre d'Artesania de la Comunitat Valenciana. [2004/S503]
  
Adoptat pel Consell de la Generalitat Valenciana, en data 28 de novembre de 2003, l'Acord relatiu a l'aprovació dels Estatuts del Consorci de Gestió del Centre d'Artesania de la Comunitat Valenciana, i en compliment del que s'establix en el seu cos, correspon la publicació en el Diari Oficial de la Generalitat Valenciana, dels esmentats Estatuts, el text del qual figura com Annex a esta resolució.
  
València, 12 de gener de 2004.- El sotssecretari: José Antonio Manteca Pérez.
  
Annex
  
Estatuts per al Consorci de Gestió del Centre
  
d'Artesania de la Comunitat Valenciana.
  
Capítol I
  
Constitució i Fins
  
Article primer
  
Un. Amb la denominació Consorci de Gestió del Centre d'Artesania de la Comunitat Valenciana es constituïx un Consorci integrat per la Generalitat Valenciana i l'Ajuntament de València.
  
Dos. El Consorci té personalitat jurídica pròpia amb plena capacitat per al compliment dels seus fins, i es regirà en l'exercici de les seues actuacions per les normes civils, mercantils i laborals i gaudirà d'autonomia financera i funcional.
  
Article segon
  
El Consorci té per finalitat principal la gestió i administració del Centre d'Artesania de la Comunitat Valenciana així com la difusió i potenciació de l'artesania per mitjà de l'adopció de polítiques de promoció, informatives, formatives, d'anàlisi, d'assistència i de coordinació, i, en general, qualsevol altra activitat directament o indirectament relacionada amb les esmentades anteriorment que així acorde la seua Junta Rectora.
  
Article tercer
  
Un. El Consorci es regirà pels presents Estatuts i per les disposicions legals de caràcter general que li siguen aplicables.
  
Dos. Sense perjuí de la seua autonomia funcional i financera, actuarà sota la tutela de la Generalitat Valenciana, a través de la Conselleria d'Indústria, Comerç i Turisme i de l'Ajuntament de València als quals correspondrà la suprema funció rectora, així com la fiscalització i control del compliment de les obligacions estatutàries.
  
Article quart
  
El Consorci tindrà el seu domicili social a València, al Centre d'Artesania de la Comunitat Valenciana, ubicat al carrer Hospital, 7 (Jardins Antic Hospital Provincial de València.)
  
Capítol II
  
Govern i Administració
  
Article cinqué
  
El govern i l'administració del Consorci correspondrà als òrgans següents:
  
a) La Junta Rectora.
  
b) El director-gerent.
  
Article sisé.
  
Un. La Junta Rectora és l'òrgan superior de govern i direcció del Consorci, i li correspondran les funcions següents:
  
a) Aprovar la programació general i els Pressupostos del Consorci.
  
b) Aprovar el nomenament i la separació del director - gerent.
  
c) Representar els interessos del Consorci, per mitjà del president o persones en qui delegue, davant les autoritats, organismes i particulars.
  
d) Acceptar llegats, herències o donacions.
  
e) Adquirir, gravar i disposar tota classe de béns i drets.
  
f) Aprovar la memòria d'activitats i gestió realitzades durant l'any pel Consorci, conjuntament amb el balanç general, donant compte anual perquè en prenguen coneixement la Conselleria d'Indústria, Comerç i Turisme i l'Ajuntament de València, amb remissió de la memòria i estats de comptes de l'exercici corresponent.
  
g) Adoptar acords i resolucions en qualssevol altres assumptes que de mode rellevant afecten al Consorci.
  
h) Aprovar la plantilla del personal del Consorci i les seues retribucions.
  
i) En general, totes aquelles funcions no atribuïdes expressament a altres òrgans.
  
Dos. La Junta Rectora podrà delegar aquelles funcions que estime convenients en el president, els vicepresidents o el director - gerent del Consorci.
  
Article seté
  
Un. La Junta Rectora està composta pels membres següents:
  
a) El conseller d'Indústria, Comerç i Turisme de la Generalitat Valenciana com a president del Consorci i de la seua Junta Rectora.
  
b) L'alcalde de l'Ajuntament de València com a vicepresident primer del Consorci i de la Junta Rectora.
  
c) El director general d'Indústria i Investigació Aplicada, com a vicepresident segon del Consorci i de la Junta Rectora.
  
d) Dos representants de la Conselleria d'Indústria, Comerç i Turisme, designats pel president del Consorci.
  
e) Tres representants de l'Ajuntament de València, designats pel vicepresident primer del Consorci.
  
f) Un representant de cada una de les diputacions provincials de Castelló, València i Alacant, designats pels seus respectius presidents.
  
Dos. Formarà així mateix part de la Junta Rectora, amb veu però sense vot, el director - gerent del Consorci, que actuarà al seu torn com a secretari d'esta, custodiarà els llibres d'actes i notificant els acords recaiguts i expedirà amb el vistiplau del president tota classe de certificats.
  
El secretari, en cas de vacant, absència, malaltia o una altra causa legal, serà substituït pel membre que designe el president.
  
Tres. Els càrrecs de la Junta Rectora tindran caràcter gratuït a tots els efectes.
  
Quatre. Els membres de la Junta Rectora cessaran a petició pròpia o per decisió de l'òrgan que els va designar.
  
Article huité
  
Un. El president del Consorci ostentarà la representació d'este i tindrà les atribucions següents:
  
a) Convocar, presidir i fixar l'orde del dia de les reunions de la Junta Rectora i exercir les funcions inherents a la presidència d'un òrgan col·legiat.
  
b) Autoritzar amb la seua signatura, juntament amb la del secretari, les actes de les reunions de la Junta Rectora i el certificat dels acords continguts en elles.
  
c) Representar legalment al Consorci davant els òrgans administratius i jurisdiccionals, i decidir l'exercici d'accions i la defensa en els procediments dirigits contra el Consorci, en cas d'urgència, sense perjuí de la posterior decisió de la Junta Rectora. Podrà delegar la representació del Consorci en els vicepresidents de la Junta Rectora.
  
d) Vetlar pel desenrotllament de les activitats del Consorci, l'execució dels acords de la Junta Rectora i el compliment dels seus fins.
  
e) Proposar a la Junta Rectora el nomenament i la separació del director-gerent del Consorci.
  
f) Interposar tota classe d'accions, reclamacions i demandes davant els jutjats o tribunals i davant les autoritats administratives i governatives, conformant-se o recorrent les resolucions o sentències recaigudes.
  
g) La proposta de modificació dels Estatuts.
  
h) Contractar o rescindir relacions laborals amb el personal fix o eventual que es necessite, a proposta del director-gerent del Consorci.
  
i) Les altres funcions que li atribuïsca la Junta Rectora.
  
Dos. El president podrà delegar aquelles funcions que estime convenients en els vicepresidents o director - gerent del Consorci.
  
Article nové
  
Correspon als vicepresidents substituir, per la seua orde, el president en casos d'absència, incapacitat, malaltia o mort o una altra causa legal, exercint a més les funcions que els delegue el president o la Junta Rectora.
  
Article deu
  
Un. El director-gerent, càrrec de caràcter professional i retribuït, serà elegit per la Junta Rectora, en persona especialment capacitada.
  
Dos. Correspon al director-gerent les atribucions següents:
  
a) La direcció del personal i dels servicis del Consorci, en l'orde econòmic, administratiu i tècnic.
  
b) Representar el Consorci en el seu tràfic ordinari.
  
c) Obrir i cancel·lar de forma mancomunada amb el membre del Consorci que tinga atribuïda eixa facultat, tota classe de comptes corrents i d'estalvi en qualsevol establiment a l'efecte, bé siga en metàl·lic o en valors.
  
d) Desenrotllar la gestió econòmica conforme al pressupost aprovat, així com l'adquisició de béns mobles dins dels corresponents crèdits pressupostaris.
  
e) Desenrotllar el programa d'actuacions i directrius emanades de la Junta Rectora.
  
f) Proposar a la Junta Rectora totes les mesures que considere convenients que amb vista al funcionament del Consorci i a l'adequat compliment dels seus fins.
  
g) Executar els acords i resolucions de la Junta Rectora.
  
h) Informar, a petició de la Junta Rectora o del seu president, del desenrotllament i funcionament del Consorci, així com periòdicament en les reunions de la Junta Rectora.
  
i) L'elaboració i proposta dels pressupostos del Consorci per a cada exercici.
  
j) L'elaboració de la memòria de gestió anual del Consorci, que haurà de sotmetre a estudi i aprovació de la Junta Rectora.
  
k) Vetlar per la custòdia, conservació i bon ús de les instal·lacions, efectes i materials del Consorci.
  
l) Totes les qüestions que li foren conferides o delegades expressament per la Junta Rectora o pel seu president.
  
Article onze
  
Un. La Junta Rectora es reunirà en sessió ordinària almenys una vegada a l'any per a l'aprovació dels pressupostos del Consorci i de la memòria i estat de comptes de l'exercici anterior.
  
Dos. Es reunirà en sessió extraordinària sempre que ho sol·licite el president o a petició, per escrit, de la tercera part dels seus membres o quan la urgència o gravetat dels assumptes a tractar no permeten esperar fins a la sessió ordinària.
  
Tres. Les citacions es faran per escrit, amb antelació mínima de 10 dies per a la reunió ordinària i quaranta-huit hores per a l'extraordinària i a elles s'unirà l'orde del dia. La Junta es considerarà legalment constituïda, a efectes de la celebració de sessions, deliberacions i presa d'acords, en primera convocatòria quan es troben presents i representats la majoria dels seus membres i en segona convocatòria, mitja hora després, qualsevol que fóra el nombre de membres assistents i representats, requerint-se en tot cas, la presència del president i secretari o si és procedent dels que els substituïsquen.
  
Quatre. La representació i vot es justificaran, sense perjuí de la substitució legal, per carta dirigida al president de la Junta i haurà de conferir-se, necessàriament, en un altre membre de la Junta.
  
Article dotze
  
Els acords de la Junta s'adoptaran per majoria de vots. En cas d'empat decidirà el vot del president.
  
Capítol III
  
Del Consell Assessor
  
Article tretze
  
Com a òrgan col·legiat de consulta de la Junta Rectora del Consorci en matèries específiques inherents a l'artesania, es crea el Consell Assessor, al qual li correspondran les funcions següents:
  
a) Emetre informes sobre aquelles qüestions relacionades amb l'àmbit de la seua activitat que li siguen sol·licitats per la Junta Rectora.
  
b) Elevar informes sobre els problemes més directament relacionats amb l'activitat artesana.
  
c) Elevar les propostes que considere convenients per al foment i desenrotllament de l'artesania.
  
d) En general, totes aquelles que li siguen atribuïdes per la Junta Rectora.
  
Article catorze
  
Formaran part del citat Consell Assessor els membres següents:
  
a) El director'gerent del Consorci, que actuarà com a president d'este.
  
b) Un representant de la Conselleria d'Indústria, Comerç i Turisme, designat pel conseller d'esta, que actuarà com a vicepresident.
  
c) Un representant de l'Ajuntament de València.
  
d) Un representant de cada una de les conselleries competents en matèria d'hisenda, ocupació, comerç, agricultura, formació i cultura, designat pel conseller corresponent.
  
e) Fins a un màxim de deu representants dels distints sectors artesanals de la Comunitat Valenciana, designats pel president del Consorci.
  
f) Fins a un màxim de cinc empresaris de reconegut prestigi en els sectors artesanals, designats pel president del Consorci.
  
g) Els responsables de les distintes àrees funcionals del Consorci, actuant un d'ells com a Secretari del present Consell, per designació del director'gerent del Consorci.
  
Article quinze
  
El Consell Assessor es reunirà almenys una vegada al semestre, així com quan ho sol·licite el president, o a petició, per escrit, de la tercera part dels seus membres o quan la urgència o gravetat dels assumptes a tractar ho requerisca, a criteri del president.
  
El Consell es considerarà legalment constituït en primera convocatòria quan es troben presents la majoria dels seus membres i en segona convocatòria, mitja hora després, qualsevol que fóra el nombre de membres assistents, requerint-se en tot cas la presència del president i secretari, o si és procedent dels que els substituïsquen.
  
Els acords seran adoptats per majoria de vots. En cas d'empat decidirà el vot del president.
  
Capítol IV
  
Recursos econòmics i patrimoni
  
Article setze
  
El Patrimoni del Consorci estarà constituït inicialment pels béns i drets que li adscriguen la Generalitat Valenciana i l'Ajuntament de València, de l'aportació del qual s'alliberaran certificats que s'uniran als presents Estatuts.
  
Article desset
  
El finançament per al compliment dels fins del Consorci s'efectuarà pels següents mitjans:
  
a) Les subvencions que assenyalen la Generalitat Valenciana i l'Ajuntament de València.
  
b) Les aportacions de qualsevol naturalesa que puguen percebre de persones públiques o privades, físiques o jurídiques.
  
c) Els ingressos que puguen reportar les seues activitats específiques.
  
d) Les rendes i productes dels béns del seu patrimoni.
  
Qualsevol altre que poguera correspondre-li d'acord amb les lleis.
  
Article dihuit
  
Un. La Junta rendirà anualment comptes, mitjançant balanç davant la Conselleria d'Indústria, Comerç i Turisme i l'Ajuntament de València. Si hi haguera romanent, després de satisfer els gastos totals del Consorci, passarà el saldo al pressupost de l'exercici següent.
  
Dos. La Junta presentarà amb antelació suficient a la Conselleria d'Indústria, Comerç i Turisme i a l'Ajuntament de València el pressupost de gastos de l'exercici següent, a fi de que puguen adoptar les previsions per a la consignació pressupostària dels fons necessaris.
  
Capítol V
  
Modificació d'Estatuts i dissolució
  
Article dinou
  
Quan les circumstàncies ho aconsellen, el president del Consorci proposarà a la Generalitat Valenciana i a l'Ajuntament de València la modificació dels Estatuts. Per a l'efectivitat de la modificació caldrà l'aprovació per estos dos organismes de les noves normes que es proposen.
  
Article vint
  
El Consorci tindrà una duració de cinquanta anys. Es dissoldrà al terme del dit termini, llevat que la Generalitat Valenciana i l'Ajuntament de València, com a promotors, decidisquen la seua continuació de comú acord.
  
No obstant tot l'anterior, la Generalitat Valenciana i l'Ajuntament de València es reserven el dret d'extingir el Consorci, previ acord motivat que adopten de forma reglamentària, el qual haurà de ser comunicat a l'altre fundador amb tres mesos d'antelació a l'efectivitat de l'acord.
  
Article vint-i-un
  
Al dissoldre's el Consorci la Generalitat Valenciana i l'Ajuntament de València li succeiran universalment i per meitat.


Còpia Permalink ELI